"LEKGOTLA LA DITSHWANELO TSA BOTHO LA AFORIKABORWA Ditshwanelo tsa botho di ka sireletswa jang Go sireletsa le go tlhokomela phitlhelelo e e tswelelang ya ditshwanelo tse di Molaotlhomong wa Ditshwanelo, Kgaolo 9 ya Molaotheo e letlelela tlhomo ya ditheo tse di ikemetseng le tse di ikaegileng ka Molaotheo le molao. Ditheo tse di sa tseyeng letlhakore mme di diragatsa dithata tsa tsone le go dira ditiro tsa tsone kwa ntle ga letshogo, go direla mongwe molemo kgotsa kgobelelo. Lekgotla la Ditshwanelo tsa Botho la Aforikaborwa SAHRC ke setheo se e seng sa puso, se se tlhamilweng ke molaotheo go tsweletsa, le go sireletsa tlotlo ya mokgwa wa tlwaelo wa ditshwanelo tsa botho mo Aforikaborwa. Lekgotla le na le seemo se se kgethegileng sa “A” sa go dira le ditheo tsa boditšhabatšhaba tsa ditshwanelo tsa botho go sireletsa ditshwanelo. Ka jalo Lekgotla le tshwanetse go gakolola puso ka ga dipholisi tsa yone le ditsamaiso tsa yone, go dira le bannaleseabe ba bangwe go tsweletsa tlhaloganyo e e tseneletseng ya ditshwanelo tsa botho le go tsaya dikgato moo ditshwanelo di tlodilweng teng, kwa ntle ga letshogo kgotsa go direla mongwe molemo kgotsa kgobelelo mo dikgatlhegelong tsa batho botlhe mo Aforikaborwa. Tiro ya SAHRC Malebana le Karolo 184 ya Molaotheo, SAHRC e tshwanetse: • Go tsweletsa tlotlo ya ditshwanelo tsa botho le mokgwa wa tlwaelo wa ditshwanelo tsa botho; • Go tsweletsa tshireletso, tlhabololo le phitlhelelo ya ditshwanelo tsa botho; • Go tlhokomela le go tlhatlhoba kobamelo ya ditshwanelo tsa botho mo Rephaboliking. 20"